CELEX: 52015PC0409
Language: el
Date: 2015-08-27
Title: Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ σχετικά με την τροποποίηση του κανονισμού (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου για τους έμμονους οργανικούς ρύπους, όσον αφορά το παράρτημα I

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 27.8.2015
            COM(2015) 409 final
            2015/0182(NLE)
            Πρόταση
            ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            σχετικά με την τροποποίηση του κανονισμού (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου για τους έμμονους οργανικούς ρύπους, όσον αφορά το παράρτημα I
            (Κείμενο που παρουσιάζει ενδιαφέρον για τον ΕΟΧ)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Η ουσία εξαβρωμοκυκλοδωδεκάνιο (HBCDD) περιελήφθη στο παράρτημα A της Σύμβασης της Στοκχόλμης για τους έμμονους οργανικούς ρύπους («η Σύμβαση») κατά την έκτη σύνοδο της διάσκεψης των μερών της Σύμβασης το 2013.
            
            
               Σύμφωνα με το άρθρο 14 παράγραφος 1 του κανονισμού (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τους έμμονους οργανικούς ρύπους, το HBCDD θα πρέπει να παρατίθεται στο παράρτημα Ι του εν λόγω κανονισμού, προκειμένου να εφαρμοστεί στην Ένωση η απαγόρευση της παραγωγής, της χρήσης, της εισαγωγής και της εξαγωγής της εν λόγω ουσίας. Το εν λόγω άρθρο προβλέπει επίσης ότι τα μέτρα που αποσκοπούν στην τροποποίηση μη ουσιωδών στοιχείων του εν λόγω κανονισμού θεσπίζονται σύμφωνα με την κανονιστική διαδικασία με έλεγχο που αναφέρεται στο άρθρο 16 παράγραφος 3 του εν λόγω κανονισμού.
            
            
               Ως  εκ τούτου, η Επιτροπή υπέβαλε σχέδιο κανονισμού προς ψηφοφορία στην επιτροπή που έχει συσταθεί βάσει του άρθρου 29 παράγραφος 1 της οδηγίας 67/548/EΚ. Κατά τη συνεδρίασή της στις 26 Μαΐου 2015, η επιτροπή δεν γνωμοδότησε για το συγκεκριμένο σχέδιο κανονισμού. 
            
            
               Ο κύριος προβληματισμός που εξέφρασαν ορισμένα κράτη μέλη ήταν ότι το επίπεδο που προτείνεται στο σχέδιο κανονισμού για την ουσία HBCDD μπορεί να θεωρηθεί ως ακούσια ιχνοποσότητα ρύπων (UTC). Η Επιτροπή έλαβε υπό σημείωση την ανησυχία αυτή, ωστόσο, διατηρεί και παραπέμπει αμετάβλητη τη νομική πρόταση στο Συμβούλιο με βάση το γεγονός ότι η Επιτροπή πρότεινε ήδη συμβιβαστική λύση κατά τη διάρκεια της συνεδρίασης της επιτροπής στις 26 Μαΐου 2015. Αντί για επίπεδο UTC 10 mg/kg, όπως αρχικά είχε αναφερθεί στο σχέδιο κανονισμού της Επιτροπής, προτάθηκε στα κράτη μέλη, κατά τη συνεδρίαση της επιτροπής, επίπεδο UTC 100 mg/kg, το οποίο διατηρείται στην πρόταση της Επιτροπής προς το Συμβούλιο.
            
            
               Συνεπώς, και σύμφωνα με τη διαδικασία που προβλέπεται στο άρθρο 5α της απόφασης 1999/468/EΚ, υποβάλλεται στο Συμβούλιο πρόταση κανονισμού του Συμβουλίου, η οποία διαβιβάζεται στο Ευρωπαϊκό Κοινοβούλιο.
            
            
               2015/0182 (NLE)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            
            
               σχετικά με την τροποποίηση του κανονισμού (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου για τους έμμονους οργανικούς ρύπους, όσον αφορά το παράρτημα I
            
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τους έμμονους οργανικούς ρύπους και την τροποποίηση της οδηγίας 79/117/ΕΟΚ
                  1
               , και ιδίως το άρθρο 14 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Ο κανονισμός (EΚ) αριθ. 850/2004 εφαρμόζει τις δεσμεύσεις που ανέλαβε η Ένωση δυνάμει της σύμβασης της Στοκχόλμης για τους έμμονους οργανικούς ρύπους (στο εξής «η σύμβαση»), που εγκρίθηκε με την απόφαση του Συμβουλίου 2006/507/EΚ
                  2
               , και δυνάμει του πρωτοκόλλου της σύμβασης του 1979 για τη διασυνοριακή ατμοσφαιρική ρύπανση μεγάλης απόστασης που οφείλεται στους έμμονους οργανικούς ρύπους (στο εξής «το πρωτόκολλο»), το οποίο συνάφθηκε με την απόφαση του Συμβουλίου 2004/259/EΚ
                  3
               .
            
            
               (2)Το παράρτημα Α της σύμβασης (εξάλειψη) περιλαμβάνει τα χημικά προϊόντα των οποίων η παραγωγή, χρήση, εισαγωγή και εξαγωγή θα πρέπει να απαγορεύονται, καθώς και τα νομικά και διοικητικά μέτρα που θα πρέπει να ληφθούν για την εξάλειψη αυτών των χημικών προϊόντων.
            
            
               (3)Κατά την έκτη σύνοδό της, η διάσκεψη των μερών της σύμβασης αποφάσισε, σύμφωνα με το άρθρο 8 παράγραφος 9 της Σύμβασης, να τροποποιήσει το παράρτημα Α της σύμβασης, προκειμένου να συμπεριληφθεί το εξαβρωμοκυκλοδωδεκάνιο («HBCDD») στο εν λόγω παράρτημα. Η εν λόγω τροποποίηση περιλάμβανε ειδική εξαίρεση για την παραγωγή και τη χρήση HBCDD σε διογκωμένο πολυστυρένιο και εξελασμένο πολυστυρένιο σε κτίρια.
            
         
         
            
               (4)Σύμφωνα με το άρθρο 22 παράγραφος 3 της σύμβασης, οι τροποποιήσεις των παραρτημάτων Α, Β και Γ αυτής τίθενται σε ισχύ ένα έτος μετά την ημερομηνία κοινοποίησης της τροποποίησης από τον θεματοφύλακα, η οποία για το HBCDD ήταν η 26η Νοεμβρίου 2014. 
            
            
               (5)Σύμφωνα με το άρθρο 14 παράγραφος 1 του κανονισμού (ΕΚ) αριθ. 850/2004, το HBCDD θα πρέπει να παρατίθεται στο παράρτημα Ι του εν λόγω κανονισμού, προκειμένου να εφαρμοστεί στην Ένωση η απαγόρευση της παραγωγής, της χρήσης, της εισαγωγής και της εξαγωγής της εν λόγω ουσίας.
            
            
               (6)Επί του παρόντος, το HBCDD παρατίθεται στο παράρτημα XIV του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου
                  4
               , με αποτέλεσμα να επιτρέπεται η διάθεσή του στην αγορά ή η χρήση του μετά την 21η Αυγούστου 2015, μόνο αν η εν λόγω διάθεση στην αγορά ή η χρήση έχουν εγκριθεί σύμφωνα με τον τίτλο VII του κανονισμού (ΕΚ) αριθ. 1907/2006 ή αν υποβλήθηκε αίτηση για την εν λόγω αδειοδότηση πριν από την 21η Φεβρουαρίου 2014 και εξακολουθεί να εκκρεμεί η απόφαση επί της αίτησης αυτής. 
            
            
               (7)Ως αποτέλεσμα των διατάξεων του τίτλου VII του κανονισμού (ΕΚ) αριθ. 1907/2006 που εφαρμόζονται για το HBCDD από τις 21 Αυγούστου 2015 και εξής, η Επιτροπή απέστειλε κοινοποίηση στο θεματοφύλακα της σύμβασης σύμφωνα με το άρθρο 22 παράγραφος 3 στοιχείο β) της σύμβασης στις 25ης Νοεμβρίου 2014, με την οποία ενημέρωσε ότι η Ένωση δεν μπορεί να αποδεχτεί την τροποποίηση του παραρτήματος A της σύμβασης πριν από τις 21 Αυγούστου 2015. Δεδομένου ότι η ημερομηνία έχει πλέον παρέλθει, το HBCDD θα πρέπει να προστεθεί στο παράρτημα Ι του κανονισμού (ΕΚ) αριθ. 850/2004.
            
            
               (8)Οποιαδήποτε άδεια χορηγείται για χρήση ή διάθεση του HBCDD στην αγορά θα πρέπει να περιορίζεται στο πεδίο εφαρμογής της ειδικής εξαίρεσης που προβλέπεται στην τροποποίηση του παραρτήματος A της σύμβασης, η οποία επιτρέπει τη χρήση του HBCDD μόνο σε διογκωμένο πολυστυρένιο και εξελασμένο πολυστυρένιο σε κτίρια και την παραγωγή του μόνο για τον σκοπό αυτό. Δεδομένου ότι δεν περιήλθε στην Ένωση καμία αίτηση αδειοδότησης για χρήση του HBCDD για την παραγωγή εξελασμένου πολυστυρενίου βάσει του κανονισμού (ΕΚ) αριθ. 1907/2006, η εν λόγω χρήση δεν θα πρέπει να επιτρέπεται πλέον.
            
            
               (9)Σύμφωνα με την τροποποίηση του παραρτήματος Α της Σύμβασης, και ειδικότερα σύμφωνα με το νέο μέρος VII που προστέθηκε στο εν λόγω παράρτημα, απαιτείται επιπλέον να είναι δυνατόν να προσδιορίζονται εύκολα, σε όλη τη διάρκεια του κύκλου ζωής τους με επισήμανση ή άλλα μέσα, το διογκωμένο πολυστυρένιο και το εξελασμένο πολυστυρένιο που περιέχουν HBCDD και διατίθενται στην αγορά της Ένωσης μετά την ημερομηνία έναρξης ισχύος του παρόντος κανονισμού. Η εν λόγω απαίτηση θα πρέπει να εφαρμοστεί στην Ένωση.
            
            
               (10)Για να ενισχυθεί η πρακτική εφαρμογή και η συνεπής επιβολή εντός της Ένωσης της απαγόρευσης που προβλέπεται στο άρθρο 3 του κανονισμού (ΕΚ) αριθ. 850/2004, πρέπει να καθοριστεί κατώτατο όριο για το HBCDD που περιέχεται ως ακούσια ιχνοποσότητα ρύπων σε ουσίες, παρασκευάσματα και αντικείμενα. Για να λαμβάνονται υπόψη οι τεχνικές εξελίξεις, αυτό το κατώτατο όριο θα πρέπει να επανεξεταστεί από την Επιτροπή εντός 3 ετών από την ημερομηνία έναρξης ισχύος του παρόντος κανονισμού με σκοπό τη μείωση του ορίου. 
            
            
               (11)Το παράρτημα I του κανονισμού (ΕΚ) αριθ. 850/2004 θα πρέπει να τροποποιηθεί, ώστε να ορίζει, σύμφωνα με το άρθρο 4 παράγραφος 4 της σύμβασης, ότι η συγκεκριμένη εξαίρεση για το HBCDD λήγει στις 26 Νοεμβρίου 2019, δηλαδή πέντε έτη μετά την ημερομηνία έναρξης ισχύος της σύμβασης όσον αφορά το HBCDD, εκτός αν κοινοποιηθεί από την Ένωση στη Γραμματεία προγενέστερη ημερομηνία λήξης, η οποία θα αναφέρεται στο μητρώο ειδικών εξαιρέσεων.
            
            
               (12)Προκειμένου να επιτραπεί μεταβατική περίοδος για την προσαρμογή στους κανόνες του παρόντος κανονισμού, η απαγόρευση που επιβάλλεται στο άρθρο 3 του κανονισμού (ΕΚ) αριθ. 850/2004 δεν θα πρέπει να εφαρμόζεται σε αντικείμενα διογκωμένου πολυστυρενίου και αντικείμενα εξελασμένου πολυστυρενίου που περιέχουν HBCDD, τα οποία παρήχθησαν πριν ή κατά την ημερομηνία έναρξης ισχύος του παρόντος κανονισμού έως τρεις μήνες ύστερα από την έναρξη ισχύος του. 
            
            
               (13)Είναι αναγκαίο να διευκρινιστεί ότι ούτε η απαγόρευση παραγωγής, διάθεσης στην αγορά και χρήσης που επιβάλλεται στο άρθρο 3 του κανονισμού (ΕΚ) αριθ. 850/2004 ούτε η απαίτηση προσδιορισμού που προβλέπεται στην αιτιολογική σκέψη 9 δεν θα πρέπει να εφαρμόζονται σε αντικείμενα που περιέχουν HBCDD και χρησιμοποιούνται ήδη κατά την ημερομηνία έναρξης ισχύος του παρόντος κανονισμού. 
            
            
               (14)Στις περιπτώσεις που έχει εγκριθεί η χρήση HBCDD σε αντικείμενα από διογκωμένο πολυστυρένιο σύμφωνα με τις διατάξεις του τίτλου VII του κανονισμού (ΕΚ) αριθ. 1907/2006, θα πρέπει να επιτρέπεται επίσης η εισαγωγή και η χρήση αντικειμένων από διογκωμένο πολυστυρένιο που περιέχουν HBCDD για τη διάρκεια ισχύος της εν λόγω άδειας.
            
            
               (15)Δεδομένου ότι η επιτροπή που έχει συσταθεί βάσει του άρθρου 29 της οδηγία 67/548/ΕΟΚ του Συμβουλίου
                  5
                δεν διατύπωσε γνώμη για τα μέτρα που προβλέπονται στον παρόντα κανονισμό, η Επιτροπή υπέβαλε στο Συμβούλιο πρόταση σχετικά με τα μέτρα, την οποία διαβίβασε στο Ευρωπαϊκό Κοινοβούλιο,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Το παράρτημα I του κανονισμού (ΕΚ) αριθ. 850/2004 τροποποιείται σύμφωνα με το παράρτημα του παρόντος κανονισμού.
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                     Για το Συμβούλιο
               
            
         
         
            
               
                     Ο Πρόεδρος
               
            
         
         
            
                  
                     (1)
                  
                  
                     ΕΕ L 158 της 30.4.2004, σ. 7
                  
                  .
               
               
                  
                     (2)
                  Απόφαση 2006/507/ΕΚ του Συμβουλίου, της 14ης Οκτωβρίου 2004, σχετικά με τη σύναψη, εξ ονόματος της Ευρωπαϊκής Κοινότητας, της σύμβασης της Στοκχόλμης για τους έμμονους οργανικούς ρύπους (ΕΕ L 209 της 31.7.2006, σ. 1).
               
               
                  
                     (3)
                  Απόφαση 2004/259/ΕΚ του Συμβουλίου, της 19ης Φεβρουαρίου 2004, σχετικά με τη σύναψη, εξ ονόματος της Ευρωπαϊκής Κοινότητας, του πρωτοκόλλου της σύμβασης του 1979 για τη διασυνοριακή ατμοσφαιρική ρύπανση μεγάλης απόστασης που οφείλεται στους έμμονους οργανικούς ρύπους (ΕΕ L 81 της 19.3.2004, σ. 35).
               
               
                  
                     (4)
                  Κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (ΕΕ L 396 της 30.12.2006, σ. 1).
               
               
                  
                     (5)
                  Οδηγία 67/548/EΟΚ, της 27ης Ιουνίου 1967, περί προσεγγίσεως των νομοθετικών, κανονιστικών και διοικητικών διατάξεων περί ταξινομήσεως, συσκευασίας και επισημάνσεως των επικίνδυνων ουσιών (ΕΕ 196 της 16.8.1967, σ. 1).
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 27.8.2015
            COM(2015) 409 final
            ΠΑΡΑΡΤΗΜΑ
            του
            ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ
            σχετικά με την τροποποίηση του κανονισμού (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου για τους έμμονους οργανικούς ρύπους, όσον αφορά το παράρτημα I
            
               
         
         
            
               ΠΑΡΑΡΤΗΜΑ
            
            
               του
            
            
               ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ
            
            
               σχετικά με την τροποποίηση του κανονισμού (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου για τους έμμονους οργανικούς ρύπους, όσον αφορά το παράρτημα I
               
            
               Το Παράρτημα Ι του κανονισμού (ΕΚ) αριθ. 850/2004 τροποποιείται ως εξής:
            
            
               Στο μέρος Α προστίθεται το ακόλουθο σημείο:
            
            
                     
                        Ουσία
                     
                  
                  
                     
                        Αριθ. CAS
                     
                  
                  
                     
                        Αριθ. ΕΚ
                     
                  
                  
                     
                        Ειδική εξαίρεση για ενδιάμεση χρήση ή άλλες προδιαγραφές
                     
                  
               
                     
                        «Εξαβρωμοκυκλοδωδεκάνιο
                     
                     
                     
                        Ως «εξαβρωμοκυκλοδωδεκάνιο» νοείται: το εξαβρωμοκυκλοδωδεκάνιο, το 1,2,5,6,9,10-εξαβρωμοκυκλοδωδεκάνιο και τα κυριότερα διαστερεοϊσομερή του: α-εξαβρωμοκυκλοδωδεκάνιο· β-εξαβρωμοκυκλοδωδεκάνιο· και γ-εξαβρωμοκυκλοδωδεκάνιο
                     
                  
                  
                     
                        25637-99-4,
                     
                     
                        3194-55-6,
                     
                     
                        134237-50-6, 
                     
                     
                        134237-51-7, 
                     
                     
                        134237-52-8
                     
                  
                  
                     
                        247-148-4,
                     
                     
                        221-695-9
                     
                  
                  
                     
                        1.Για τους σκοπούς της παρούσας καταχώρισης, το άρθρο 4 παράγραφος 1 στοιχείο β) εφαρμόζεται σε συγκεντρώσεις εξαβρωμοκυκλοδωδεκανίου οι οποίες δεν υπερβαίνουν τα 100 mg/kg (0,01 % κατά βάρος), σε ουσίες, παρασκευάσματα, αντικείμενα ή ως συστατικό των φλογοεπιβραδυντικών μερών αντικειμένων, με την επιφύλαξη επανεξέτασης από την Επιτροπή έως τις [3 years after the date of entry into force of this Regulation].
                     
                     
                        2.Η χρήση εξαβρωμοκυκλοδωδεκανίου, είτε βρίσκεται σε αυτούσια μορφή είτε σε παρασκευάσματα, στην παραγωγή αντικειμένων διογκωμένου πολυστυρενίου και η παραγωγή και διάθεση εξαβρωμοκυκλοδωδεκανίου στην αγορά για τη χρήση αυτή επιτρέπονται, υπό τον όρο ότι η εν λόγω χρήση έχει αδειοδότηση σύμφωνα με τον τίτλο VII του κανονισμού (ΕΚ) αριθ. 1907/2006 ή αποτελεί αντικείμενο αίτησης αδειοδότησης που έχει υποβληθεί έως την 21η Φεβρουαρίου 2014, σε περιπτώσεις που δεν έχει ακόμα ληφθεί απόφαση σχετικά με την εν λόγω αίτηση.
                     
                     
                        Η διάθεση στην αγορά και η χρήση εξαβρωμοκυκλοδωδεκανίου, είτε βρίσκεται σε αυτούσια μορφή είτε σε παρασκευάσματα, σύμφωνα με την παρούσα παράγραφο, επιτρέπονται μόνο έως τις 26 Νοεμβρίου 2019 ή, εάν είναι νωρίτερα, έως την ημερομηνία λήξης της περιόδου αναθεώρησης που ορίζεται σε απόφαση αδειοδότησης ή την ημερομηνία ανάκλησης της εν λόγω αδειοδότησης δυνάμει του τίτλου VII του κανονισμού (ΕΚ) αριθ. 1907/2006. 
                     
                     
                        Η διάθεση στην αγορά και η χρήση σε κτίρια, αντικειμένων διογκωμένου πολυστυρενίου, που περιέχουν εξαβρωμοκυκλοδωδεκάνιο ως συστατικό των εν λόγω αντικειμένων και παράγονται σύμφωνα με την εξαίρεση της παρούσας παραγράφου, επιτρέπονται, για διάστημα έως 6 μηνών μετά την ημερομηνία λήξης της εν λόγω εξαίρεσης. Τα εν λόγω αντικείμενα που χρησιμοποιούνται ήδη έως την ημερομηνία αυτή μπορούν να εξακολουθήσουν να χρησιμοποιούνται.
                     
                     
                        3.Με την επιφύλαξη της εξαίρεσης της παραγράφου 2, η διάθεση στην αγορά και η χρήση σε κτίρια, αντικειμένων διογκωμένου πολυστυρενίου και αντικειμένων εξελασμένου πολυστυρενίου που περιέχουν εξαβρωμοκυκλοδωδεκάνιο ως συστατικό των εν λόγω αντικειμένων και παράγονται έως και την [the date of entry into force of this Regulation] επιτρέπεται μέχρι τις [three months after the date of its entry into force]. Η παράγραφος 6 εφαρμόζεται ως εάν αυτά τα αντικείμενα έχουν παραχθεί σύμφωνα με την εξαίρεση της παραγράφου 2.
                     
                     
                        4.Αντικείμενα τα οποία περιέχουν εξαβρωμοκυκλοδωδεκάνιο ως συστατικό των εν λόγω αντικειμένων και τα οποία είναι ήδη σε χρήση έως και την [the date of entry into force of this Regulation] μπορούν να εξακολουθήσουν να χρησιμοποιούνται και να διατίθενται στην αγορά και δεν εφαρμόζεται η παράγραφος 6. Στα αντικείμενα αυτά εφαρμόζεται το άρθρο 4 παράγραφος 2 τρίτο και τέταρτο εδάφιο. 
                     
                     
                        5.Η διάθεση στην αγορά και η χρήση σε κτίρια, αντικειμένων εισαγόμενου διογκωμένου πολυστυρενίου που περιέχουν εξαβρωμοκυκλοδωδεκάνιο ως συστατικό των εν λόγω αντικειμένων επιτρέπονται έως την ημερομηνία λήξης της εξαίρεσης που προβλέπεται στην παράγραφο 2 και η παράγραφος 6 εφαρμόζεται ως εάν τα εν λόγω αντικείμενα να παράγονταν σύμφωνα με την εξαίρεση της παραγράφου 2. Τα εν λόγω αντικείμενα που χρησιμοποιούνται ήδη έως την ημερομηνία αυτή μπορούν να εξακολουθήσουν να χρησιμοποιούνται.
                     
                     
                        6.Με την επιφύλαξη της εφαρμογής άλλων ενωσιακών διατάξεων για την ταξινόμηση, τη συσκευασία και την επισήμανση ουσιών και μειγμάτων, το διογκωμένο πολυστυρένιο, στο οποίο χρησιμοποιείται εξαβρωμοκυκλοδωδεκάνιο σύμφωνα με την εξαίρεση της παραγράφου 2, πρέπει να αναγνωρίζεται με επισήμανση ή άλλα μέσα καθ’ όλη τη διάρκεια του κύκλου ζωής του.»